ROZHODNUTIE KOMISIE
z 22. júna 2006
ustanovujúce spoločné daňové označovanie plynových olejov a kerozínu
[oznámené pod číslom K(2006) 2383]
(2006/428/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 95/60/ES z 27. novembra 1995 o daňovom označovaní plynových olejov a kerozínu (1), a najmä na jej článok 2 ods. 2,
keďže:
(1)
Aby bolo zaistené riadne fungovanie vnútorného trhu, a najmä aby sa zamedzilo daňovým únikom, smernica 95/60/ES stanovuje spoločný systém určenia plynových olejov spadajúcich pod kód KN 2710 00 69 a kerozínu spadajúceho pod kód KN 2710 00 55, ktoré sú uvoľnené na spotrebu s oslobodením od spotrebnej dane alebo ktoré podliehajú zníženej sadzbe spotrebnej dane. Od roku 2002 bol prvý kód s prihliadnutím na obsah síry plynových olejov rozdelený do kódov KN 2710 19 41, 2710 19 45 a 2710 19 49 a druhý bol transponovaný ako kód KN 2710 19 25.
(2)
Rozhodnutím Komisie 2001/574/ES (2) bol výrobok s vedeckým názvom N-etyl-N-[2-(1-izobutoxyetoxy)etyl]-4-(fenylazo)anilín (Solvent Yellow 124) stanovený ako spoločná značkovacia látka ustanovená smernicou 95/60/ES na daňové označovanie plynových olejov a kerozínu, ktoré nie sú zaťažené základnou sadzbou dane pre tieto minerálne oleje používané ako pohonné hmoty.
(3)
V článku 2 rozhodnutia 2001/574/ES sa vyžaduje, aby bolo toto rozhodnutie preskúmané najneskôr do 31. decembra 2006 vzhľadom na technický vývoj v oblasti značkovacích látok a s prihliadnutím na nutnosť zamedziť podvodnému používaniu minerálnych olejov, ktoré sú oslobodené od spotrebnej dane alebo podliehajú zníženej sadzbe spotrebnej dane.
(4)
Ako súčasť procesu preskúmania bola uskutočnená konzultácia s členskými štátmi. Členské štáty sa vo všeobecnosti domnievajú, že Solvent Yellow 124 spĺňa požiadavky uvedeného článku, pokiaľ ide o nutnosť zamedziť podvodnému používaniu minerálnych olejov, ktoré sú oslobodené od spotrebnej dane alebo podliehajú zníženej sadzbe spotrebnej dane.
(5)
Pokiaľ ide o vplyv na zdravie a životné prostredie, neboli v súvislosti s používaním Solvent Yellow 124 zaznamenané žiadne problémy.
(6)
Doteraz nebol prezentovaný alebo podložený príslušnými vedeckými informáciami žiadny alternatívny výrobok ako potenciálna náhrada Solvent Yellow 124, ktorý by spĺňal všetky kritériá, na základe ktorých bol Solvent Yellow 124 vybratý ako spoločná značkovacia látka.
(7)
Z týchto dôvodov by mal byť Solvent Yellow 124 naďalej používaný ako spoločná značkovacia látka v zmysle smernice 95/60/ES a podľa podmienok stanovených v tejto smernici.
(8)
Toto rozhodnutie nezbavuje žiadny podnik povinností, ktoré mu pripadajú podľa článku 82 Zmluvy.
(9)
S ohľadom na možnosti, ktoré ponúkne budúci vedecký vývoj, by mala byť stanovená lehota na preskúmanie tohto rozhodnutia.
(10)
Kedykoľvek pred uplynutím tejto lehoty by sa však malo uskutočniť preskúmanie tohto rozhodnutia, pokiaľ vyjde najavo, že Solvent Yellow 124 má vedľajšie škodlivé účinky na zdravie alebo životné prostredie.
(11)
V záujme jasnosti a transparentnosti by sa rozhodnutie 2001/574/ES malo nahradiť.
(12)
Opatrenia ustanovené v tomto rozhodnutí sú v súlade so stanoviskom Výboru pre spotrebné dane,
PRIJALA TOTO ROZHODNUTIE:
Článok 1
Spoločnou značkovacou látkou, ako ju stanovuje smernica 95/60/ES, pre daňové označovanie všetkých typov plynových olejov spadajúcich pod kódy KN 2710 19 41, 2710 19 45 a 2710 19 49 a kerozínu spadajúceho pod kód KN 2710 19 25 je látka Solvent Yellow 124 uvedená v prílohe k tomuto rozhodnutiu.
Členské štáty stanovujú obsah značkovacej látky na úrovni najmenej 6 mg a nie viac ako 9 mg na liter minerálneho oleja.
Článok 2
Toto rozhodnutie sa preskúma najneskôr do 31. decembra 2011, pričom sa zohľadní technický vývoj v oblasti značkovacích látok a nutnosť zamedziť podvodnému používaniu minerálnych olejov, ktoré sú oslobodené od spotrebnej dane alebo podliehajú zníženej sadzbe spotrebnej dane.
Rozhodnutie sa preskúma skôr, pokiaľ vyjde najavo, že Solvent Yellow 124 má vedľajšie škodlivé účinky na zdravie alebo životné prostredie.
Článok 3
Rozhodnutie 2001/574/ES sa zrušuje.
Článok 4
Toto rozhodnutie je určené členským štátom.
V Bruseli 22. júna 2006